Aspazija „Trejkrāsaina saule” (1926)

Dzejoļu krājums „Trejkrāsaina saule” rakstīts paralēli iepriekšējām grāmatām no 20. gadu sākuma. Tas ir veltījums „ziedonim un jaunībai”. Sajutusi vilšanos savas paaudzes dzīves apnikumā un pagurumā, Aspazija vēršas pie jaunatnes. Viņa alkst redzēt jaunus ideālus un aizrautību, kas būtu pretstats seklai ikdienībai:

„Likteni, lemi mums atkal lielāku laiku,

Laiku, kas atkal zvaigznēm un vētrām rada,

Lai mums dzīves putekļos nenoslāpst elpa,

Lai mēs kaislēs un dēkās nenogrimtu!”

Krājumu veido trīs nodaļas atbilstoši grāmatas nosaukumam – „Zilā saule”, „Zaļā saule”, „Sarkanā saule”. Gaišums un ziedoņa gars jūtams visā lirikas krājumā. Tas ir uzdevums jaunatnei – kļūt par radošām personībām un veidot pasauli ap sevi labāku un harmoniskāku. Grāmatu Aspazija nobeidz ar hrestomātisko dzejoli „Pēc manis”, kurā precīzi iezīmē savu ieguldījumu:

„Es nācu pie jums ar jaunu veidu,

Ar jaunu mīlu,

Ar jaunu naidu;

Jaunu jūtu vētru es sacēlu,

Jaunas daiļuma zvaigznes iededzu,

Es sildīju jūsu auksto telpu

Ar savas karstās dvēseles elpu

Un pārrāvu jūsu stingumu

Ar sajūsmas šalcošo plūdumu.”

Dzejoļu krājums „Trejkrāsaina saule” iznāk Anša Gulbja izdevniecībā 1926. gadā.